ଝାରସୁଗୁଡ଼ାରୁ ପୁରୀ ଯାଏଁ ପଦଯାତ୍ରା କରୁଥିବା ଅଭିରାମ ଶତପଥୀ ୨୦୧୬ ମସିହାରେ ଶ୍ୱାସଜନିତ ରୋଗରେ ଆକ୍ରାନ୍ତ ହେବା ପରେ ଟଙ୍କା ଅଭାବରୁ ଅପରେସନରୁ ବଞ୍ଚିତ ହୋଇଥିଲେ । ହେଲେ ଦୌଡ଼ିବା ଓ ବ୍ୟାୟାମ ଦ୍ୱାରା ସେ ଏ ପର୍ଯ୍ୟନ୍ତ ସୁସ୍ଥ ଅଛନ୍ତି ।
ଢେଙ୍କାନାଳଃ କେବଳ ଦୃଢ଼ ଇଚ୍ଛା ଶକ୍ତି ବଳରେ 'ସୁସ୍ଥ ଓଡ଼ିଶା ଗଠନ' ମନ୍ତ୍ର ଜପ କରି ପାଦରେ ଚାଲିଚାଲି ଯାତ୍ରା କରିଚାଲିଛନ୍ତି ଜଣେ ୬୩ ବର୍ଷୀୟ ବ୍ୟକ୍ତି । ନିଶା ନିବାରଣ ଓ ଶାରୀରିକ ବ୍ୟାୟାମ ଦ୍ୱାରା ହିଁ ସୁସ୍ଥ ଓଡ଼ିଶା ଗଠନ ସମ୍ଭବ ହୋଇପାରିବ ବୋଲି ତାଙ୍କର ଆଶା ।
ଝାରସୁଗୁଡ଼ା ଜିଲ୍ଲାରୁ ପୁରୀ ପର୍ଯ୍ୟନ୍ତ ଦୀର୍ଘ ୪୦୦ କିଲୋମିଟରର ପଦଯାତ୍ରା କରିବା ପାଇଁ ମନସ୍ଥ କରି ବାହାରିଛନ୍ତି ଅଭିରାମ ଶତପଥୀ । ଗତ ୬ ତାରିଖରୁ ଏହି ଯାତ୍ରା ଆରମ୍ଭ କରି ସେ ଏବେ ଢେଙ୍କାନାଳ ପାର ହୋଇ ସାରିଛନ୍ତି । ଭୁବନେଶ୍ୱରରେ ପହଞ୍ଚି ନବୀନ ନିବାସରେ ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକଙ୍କୁ ଭେଟିବେ ବୋଲି ସେ ଯୋଜନା କରିଛନ୍ତି । ମୁଖ୍ୟ ମନ୍ତ୍ରୀଙ୍କୁ ନିଶା ନିବାରଣ ଓ ମଦ ମୁକ୍ତ ଓଡ଼ିଶା ଗଠନର ତାଙ୍କର ପରିକଳ୍ପନା ବିଷୟରେ କହିବାକୁ ତଙ୍କର ଇଚ୍ଛା । ତା' ପରେ ଭୁବନେଶ୍ବରରୁ ବାହାରି ପୁରୀ ଶ୍ରୀକ୍ଷେତ୍ର ଧାମରେ ଆସନ୍ତା ୨୨ ତାରିଖରେ ଜଗନ୍ନାଥ ମହାପ୍ରଭୁଙ୍କୁ ଦର୍ଶନ କରି ଝାରସୁଗୁଡ଼ା ଫେରିଆସିବେ ସେ।
ଝାରସୁଗୁଡ଼ାର ବୀର ସୁରେନ୍ଦ୍ର ସାଏ ବିମାନବନ୍ଦର ନିକଟରେ ଥିବା ଦୁର୍ଲଗା ଗାଁରେ ଅଭିରାମ ଶତପଥୀଙ୍କ ଘର । ତାଙ୍କୁ ପଦଯାତ୍ରା ଓ ବିଭିନ୍ନ ସରକାରୀ ତଥା ବେସରକାରୀ ମାରାଥନରେ ଭାଗ ନେବାର ନିଶା ଘାରିଥିଲା ପାଞ୍ଚ ବର୍ଷ ତଳେ । ପୂର୍ବରୁ ଓ.ପି.ଟି.ସି.ଏଲ୍.ରେ ଜଣେ ଚତୁର୍ଥ ବର୍ଗ କର୍ମଚାରୀ ଭାବେ କାର୍ଯ୍ୟ କରୁଥିବା ଶତପଥୀ ପ୍ରଥମେ ପାଞ୍ଚ କିଲୋମିଟର ପାଦରେ ଚାଲିବା ଆରମ୍ଭ କରିଥିଲେ । ପରେ ଦିନକୁ ଦିନ ଏହାକୁ ବଢ଼ାଇ ଚାଲିଥିଲେ ।
ଏବେ ଝାରସୁଗୁଡ଼ାରୁ ପୁରୀ ଅଭିମୁଖେ 'ନିଶା ନିବାରଣ' ଓ 'ସୁସ୍ଥ ଓଡିଶା' ଏବଂ 'ସୁସ୍ଥ ଭାରତ' ଗଠନ କରିବା ଆହ୍ୱାନ ନେଇ ୪୦୦ କିଲୋମିଟରର ପଦଯାତ୍ରା ଆରମ୍ଭ କରିଛନ୍ତି ସେ । ଏ ଭଳି ପଦଯାତ୍ରା ପାଇଁ ତାଙ୍କ ପରିବାର ପକ୍ଷରୁ ସହଯୋଗ ରହିଥିବା କହିଛନ୍ତି ଶତପଥୀ ।
"୨୦୧୬ ମସିହାରେ ହଠାତ ଶ୍ୱାସଜନିତ ରୋଗରେ ଆକ୍ରାନ୍ତ ହୋଇ ମୁଁ କଟକ ବଡ଼ ମେଡିକାଲ ସହ ସମ୍ବଲପୁର ହସପିଟାଲରେ ଡାକ୍ତରଙ୍କ ସହ ପରାମର୍ଶ କରିଥିଲି । ଅପରେସନ ପାଇଁ ୬୦ ହଜାର ଟଙ୍କା ଆବଶ୍ୟକ ବୋଲି ଡାକ୍ତର କହିଥିଲେ । ପରିସ୍ଥିତି ଏ ଭଳି ହୋଇ ପଡିଥିଲା ଯେ ଡାକ୍ତର ମୋ' ବଞ୍ଚିବାକୁ ନେଇ ଭରସା ତୁଟାଇ ସାରିଥିଲେ । ହେଲେ ଟଙ୍କା ଯୋଗାଡ଼ କରି ନ ପାରିବାରୁ ମୋ' ଅପରେସନ ହୋଇ ପାରି ନ ଥିଲା । ଏଭଳି ଅବସ୍ଥାରେ ମୋତେ ଶାରୀରିକ ବ୍ୟାୟାମ କରିବାକୁ ପରାମର୍ଶ ଦେଇଥିଲେ ମୋ' ସମୁଦି ରବୀନ୍ଦ୍ର ନାଥ ମିଶ୍ର । ତାଙ୍କ କଥା ମାନି ମୁଁ ଦିନକୁ ପାଞ୍ଚ କିଲୋମିଟର ପ୍ରତ୍ୟେକ ଦିନ ଚାଲିବା ସହ କିଛି ଶାରୀରିକ ବ୍ୟାୟାମ ଆରମ୍ଭ କରିଥିଲି । ଫଳ ସ୍ୱରୂପ ବିନା ଚିକିତ୍ସାରେ ମୁଁ ଏବେ ବି ସମ୍ପୂର୍ଣ୍ଣ ସୁସ୍ଥ ଅଛି," କହିଛନ୍ତି ଶତପଥୀ ।
୨୦୧୭ ମସିହାରେ ପଞ୍ଚାୟତିରାଜ ଦିବସରେ ଅଭିରାମ ଶତପଥୀ ଭୁବନେଶ୍ବରର ବିଜୁ ପଟ୍ଟନାୟକ ପାର୍କରୁ କଳିଙ୍ଗ ଷ୍ଟାଡିୟମ ପର୍ଯ୍ୟନ୍ତ ମିନି ମାରାଥନରେ ଯୋଗ ଦେଇ ନବମ ସ୍ଥାନ ଅଧିକାର କରିଥିଲେ । ତାଙ୍କର ଏହି କୃତିତ୍ୱ ପାଇଁ ମୁଖ୍ୟ ମନ୍ତ୍ରୀ ତାଙ୍କୁ ୧୦ ହଜାର ଟଙ୍କାର ଚେକ୍ ଓ ମାନପତ୍ର ମଧ୍ୟ ଦେଇଥିଲେ ।
ଝାରସୁଗୁଡ଼ାରୁ ବାହାରିବା ପରେ ଶତପଥୀ ଜୁଜୁମରା, ଅନୁଗୁଳ ଓ ବଇଣ୍ଡା ଦେଇ ଢେଙ୍କାନାଳ ମହାଦିଆ ପରେ ହିନ୍ଦୋଳ ରୋଡ଼ ପାର୍ କରି ଢେଙ୍କାନାଳରେ ଅଟକିଥିଲେ । "ମୋ'ର ଦୃଢ଼ ବିଶ୍ୱାସ ରହିଛି ଯେ ନିଶା ନିବାରଣ ତଥା ମଦମୁକ୍ତ ହେବା ଦ୍ୱାରା ଓ ନିୟମିତ ଶାରୀରିକ ବ୍ୟାୟାମ କରିବା ଦ୍ୱାରା ଆମେ ଏକ ସୁସ୍ଥ ଓଡ଼ିଶାଓ ସୁସ୍ଥ ଭାରତ ଗଠନ କରିପାରିବା," ସେ କହିଛନ୍ତି ।
